
	Παρουσίαση του βιβλίου
του δρ Ιωάννη Χρ. Ιακωβίδη

Αναμνήσεις διδαξάντων και αποφοίτων Από το Παγκύπριον Γυμνάσιον Αρρένων Κύκκου έως το Λύκειο Κύκκου Α΄ (1961-1987)

στο Σπίτι της Κύπρου

Τη Δευτέρα 20 Μαρτίου 2017 και ώρα 20:00 θα πραγματοποιηθεί  στο Σπίτι της Κύπρου, Ξενοφώντος 2Α στο Σύνταγμα η παρουσίαση του βιβλίου του δρ Ιωάννη Χρ. Ιακωβίδη Αναμνήσεις διδαξάντων και αποφοίτων Από το Παγκύπριον Γυμνάσιον Αρρένων Κύκκου έως το Λύκειο Κύκκου Α΄ (1961-1987) που κυκλοφορεί από τις εκδόσεις «Λειμών». 

Για το βιβλίο θα μιλήσουν ο κ. Κλεομένης Σ. Κουτσούκης, Ομότιμος Καθηγητής Συγκριτικής Πολιτικής του Παντείου Πανεπιστημίου, ο κ. Γεράσιμος Ν. Καραμπελιάς, Καθηγητής του Τμήματος Κοινωνιολογίας του Παντείου Πανεπιστημίου και ο  δρ Γιώργος Κιτρομηλίδης, Καθηγητής Επιθεωρητής Φιλολογικών Μαθημάτων, μελετητής, συγγραφέας.  Θα ακολουθήσει αντιφώνηση από τον συγγραφέα. Την εκδήλωση θα συντονίσει ο κ. Γιάννης Κορωναίος, δημοσιογράφος, Διευθυντής περιοδικού Επίκαιρα.

Το παρόν έργο επιχειρεί να παρουσιάσει τη συμβολή του Παγκυπρίου Γυμνασίου Αρρένων Κύκκου, του μετεξελιχθέντος σε Λύκειο Κύκκου Α', στην ελληνική Παιδεία και τη γενικότερη πολιτιστική αναβάθμιση της Κύπρου. Πολλοί διδάξαντες και απόφοιτοί του συνετέλεσαν στο παρελθόν ή διακρίνονται σήμερα σε ποικίλους τομείς της ζωής της Μεγαλονήσου. Χαρακτηριστικά είναι τα παραδείγματα του Προέδρου της Κυπριακής Δημοκρατίας κ. Νίκου Αναστασιάδη, του μακαριστού Αρχιεπισκόπου Χρυσοστόμου Α' και του νυν Μητροπολίτη Κύκκου και Τηλλυρίας κ. Νικηφόρου και των κυρίων Νίκου Κατσουρίδη, Μάρκου Κυπριανού, Μαρίνου Σιζόπουλου, Δημήτρη Συλλούρη, Μιχάλη Παπαπέτρου κ.λπ. Προβάλλεται συνοπτικά το ιστορικό της Ιεράς Μονής Κύκκου και του σχολείου, που ιδρύθηκε κατόπιν δικής της δαπάνης. Μετά την καταγραφή των αναμνήσεων ορισμένων διδαξάντων και αποφοίτων του, της περιόδου 1961-1987, εφαρμόζεται η Ανάλυση Περιεχομένου (Content Analysis) και συνάγονται τα σχετικά συμπεράσματα. Φιλοξενούνται ακόμη τα βιογραφικά τους, τίτλοι κειμένων και ποικίλες δραστηριότητές τους. Επιστέγασμα της όλης προσπάθειας αποτελεί η παράθεση σχετικού φωτογραφικού και άλλου υλικού.

Ο δρ Ιωάννης Χρ. Ιακωβίδης κατάγεται από την κατεχόμενη Λάπηθο της επαρχίας Κερύνειας. Είναι απόφοιτος του (εξαταξίου) Παγκυπρίου Γυμνασίου Αρρένων Κύκκου (1974), πτυχιούχος Φιλολογίας και Ιστορίας της Φιλοσοφικής του Πανεπιστημίου Αθηνών, του Τμήματος Πολιτικής Επιστήμης και Διεθνών Σπουδών του Παντείου Πανεπιστημίου και κάτοχος μεταπτυχιακού και διδακτορικού τίτλου Κοινωνιολογίας από το ίδιο Aνώτατο Eκπαιδευτικό Ίδρυμα. Κατά το 2011 άσκησε τα καθήκοντα του Σχολικού Συμβούλου των Φιλολόγων στη Διεύθυνση Δευτεροβάθμιας Εκπαίδευσης Β΄ Αθήνας. Μετέχει σε επιστημονικά συνέδρια και άλλες εκδηλώσεις με εισηγήσεις και ομιλίες. Είναι Επιστημονικός Συνεργάτης του Παντείου Πανεπιστημίου, συγγραφέας πέντε βιβλίων που αφορούν κυρίως στον ελληνισμό της «καθ΄ ημάς Ανατολής», της Διασποράς και της Κύπρου και διαπιστευμένος αρθρογράφος του περιοδικού Επίκαιρα.

